Centurion-grondeis: ‘Minister paai belastingbetalers’Honderde inwoners van Centurion daag by Leriba Lodge op vir ‘n vergadering oor ‘n grondeis wat in die voorstad van Pretoria ingestel is. Foto: Verskaf. AfriForum het die minister van landelike ontwikkeling en grondhervorming daarvan beskuldig dat sy belastingbetalers paai deur te sê daar is geen rede tot paniek oor die Centurion-grondeis nie. Marnus Kamfer, regs- en risikobestuurder vir gemeenskapsveiligheid by AfriForum, het gesê minister Maite Nkoana-Mashabane het nou vir die eerste keer op die kwessie gereageer nadat AfriForum en die inwonersvereniging ReTHro die kwessie opgeneem het. “Haar reaksie kom ná verskeie aksies, vergaderings en skrywes en nou nadat hulle gehoor het AfriForum is betrokke. Die minister het nooit gesê daar sal alternatiewe grond of finansiële vergoeding wees vir die eisers nie.” Volgens Kamfer beskou AfriForum die minister se reaksie as ŉ oorwinning vir eiendomsreg. Hy het egter gesê AfriForum sal voortgaan met sy aksies om die grondeis teen te staan. Burnie Nawn van die ReTHro-inwonersvereniging, het ook tydens dié vergadering met inwoners gepraat. Foto: Verskaf. “Die minister probeer nou belastingbetalers paai deur te sê ons gaan nie julle eiendom vat nie, maar wel julle geld om die eis te trakteer. Ons sal egter dié opsies ook teenstaan. Ons sal nie toelaat dat belastingbetalers se geld gemors word op opportunistiese eise nie.” Die grondeis is in Desember 1998 deur 39 lede van die Mahlangu-familie ingestel. Eiendomme in Rooihuiskraal, ŉ gedeelte van Olievenhoutbosch, The Reeds, Zwartkop, Highveld, Heuweloord, Celtisdal, Doringkloof en Midstream word deur die eis geraak. Nkoana-Mashabane het gesê die grondeisekommissie sal met die eisers in gesprek tree om alternatiewe grond of finansiële vergoeding of enige ander regstelling te ondersoek wat moontlik is onder die omstandighede en soos bepaal in die wet. Volgens Nkoana-Mashabane is daar dus geen rede vir eienaars in die Centurion-gebiede wat geraak word om paniekerig te raak nie. Die minister se uitsprake het gekom nadat meer as 500 inwoners van Centurion Dinsdagaand by Leriba Lodge vergader het om aan AfriForum ŉ formele mandaat te gee om die grondeis teen te staan. AfriForum en ReTHro, die inwonersvereniging van The Reeds, Thatchfield en Rooihuiskraal, werk saam om die eis teen te staan. AfriForum gaan intussen steeds Maandag ’n memorandum aan ’n verteenwoordiger van die minister oorhandig, waarin die burgerregte-organisasie sy besware teen die grondeis uiteensit.